35

Biakna Lam Suahtakna Kiam

**(563)**

**R**

**ome** upnate Protestant-te in ni dang sangin, tu in, neh ngam zawta uh hi. Katolicte hat lohna gamte leh papacy huzap in zeel leh ut-a a hanciamna gam te nangawn ah papacy vangliat lai-a puahpha pawlpite pusuahna apiangsak upna kilamdangte beimangin, kipawl kikna khang mah mah ta hi. Mite in i upna thugilte zong tampi lua ki lamdang sam lo hi, i khauh luat nate dau sak zaw le’ng Rome tawh kitelsiam in zong ih kinai thei zaw pah lel ding hi cih lungsim vive nei ta uh hi. Protestant te in ahih uh leh biakna le upna lam suahtakna pen manpha sa uh hi. A neih alam khempeuh nangawn uh tawh a khek ngam lian lian sa uh a hi hi. Papacy nung zuih ding leh Rome tawh kipawl khak ding pen Pasian tawh ki khenna hi-a, deih huai lo hi ci in a tate uh zong ahilhsa uh thu a hi hi. Ahih hangin tu in bang zah-in hong ki lamdang ta hiam.

Papacy a hu mite in a pawlpi uhin gensiatna thuak lua mah mah hi ci in agen uh pen Protestantte in zong thukim pih tham zel uh hi. Thu phawk theih nai loh hun lai-a, kum zalom tampi sung lipkhap huai leh a hai huai-a pawlpi gamtatnate tawh tu hun-a pawlpi pen mawhsak ding ki lawm nawn lo hi ci in mi tampi in thum ta uh hi. Tua a mulkim huaipipi a a gitloh gamtatnate uh pen a thu theih ma uh hun hi a, tu in pil zaw, thukhual zaw in pawlpi’ lungsim puakzia kikhel ta hi, ci uh hi.

**(564)** A Khial Ngeilo leh a Khial theilo pawlpi’ thuneihna tawh kisem ahi hi ci-in a gitloh gamtatna teng mah uh kum 800 sung bang a kisialh tawntung lamtak uh hih mite in mangngilh ta uh ahi hiam? Pawlpi in a kisialh pih den uh ahi, A khial Theilo cih thuguilet pen khahsuahlo bek thamlo in kum zalom19 sung bangin zong ni dang sangin kip sak zaw in a khauh let zaw lai uh hi. Rome in a pawlpi pen, “Lam khial ngei lo hi, khial lo paisuak ding hi,” ci hi. Lai Siangtho tawh i etkaak ciangin lam khial den keei uh hi cih ki mu hi. Amau ki ukna leh a thubulphuh sate uh koi ah paikhia thei mawk ding uh a hi hiam?

“A khial theilo” cih thugui-let pen Papal pawlpi in a pawlpi thugui-let lak pan in khah suah ngei lo ding uh hi. Hun beisa in amau up bang um lo a a nialte a bawl siatna uh ciangin Ka khial kei uh hi a cih bang mah in hunpha ngah le uh tua bang mah in hih kik lai lo ding uh ahi hiam? Tu in, kumpite in tua bang agamtat ding uh hong dal sak lai ahih manin agamta theih lo ta dih uh hi bek hi.Tua dalna bei in Rome in vangliatna hong ngah kik leh a gitloh gamtatnate leh a bawlsiatna ngei teng mah hong zangh kik pah ding uh hi.

Papal vangliatna in mimal neih lungsim upna nangawn gakcip in a uk zia leh United State in a gam thukhun ah tua lungsim puak zia a ettehna thu a gelhna ah, hih bangin gelh hi: America gam ah Roman Katolik upna kihtakna pen naupang vai lua in, thu cilgilna bang lel in a tuat mi tampi a om hi. Tua bang mite in Romete omzia leh lungsim tawng a theitel het lo uh ahi zaw hi. Suahtakna leh biakna zalenna tawh ih sep khantohnate leh nasepna phualpite a hong huat zia ahi zong in, gol zaw in ong thahat lai leh uh bang hong cih ding uh hiam cihte a telmuh het lo uh a hi zaw hi. Tua ahih ciangin i kumpite thukhun bulphuhte leh amau thubulphuhte pawl khat sai kaak dih ni.

“United States(America) gam thukhun bulpi in mimal’ lungsim up biakna ah suahtakna a kip nading in a hut sak hi. Tua sanga manpha zaw leh it huai zaw bang mah om lo hi. 1854 kum August 15 ni a pope Pius 9-na pa in Encyclical kici laikhak a gelhna ah, “Mimal’ lungsim up biakna suaktakna pen thupisa in kip letna leh humsakna in a nawngkai pen pen langpan’na ahi hi. Mi dang a nawngkai sak leh a kihtak huai bel thu ahi hi” ci mik mek hi. Tua pope mah in, 1864 kum December ni 8 ni-a a gelhna ah, “Mimal’ Lungsim up biakna ah suaktakna hut sak ding a gen te”, leh “pawlpi in upna lam ah zawhthawh thu le thatang suang lo ding aci tei tei te” in sam siatna ngah hen ci-in agelh hi.

**(565)** America gam a Rome aw-neem pen a lungsimpianthak takpi man uh hi lo in, a pangh-paatna mun uh a a aw-neem mawk mawk uh a hi bek hi. Bishop O’Conner in: “Biakna suah takna in Katolik a hong sukkhak loh sung teng ciang ki zangh thei bek ding hi” ci hi. St. Louis a Archbishoppa in khat vei, “Upna dang neite leh thu umlote pen mawhmat theih thusia neite a hi uh hi. Mikhem peuh in Katholic upna zui-in, tua biakna mah gam ukna thubul asuahna Italy leh Spain akipan Khristian gamte ah tua bang mite pen Upadi dang palsat te mah bangin daan kipia hi,” ci hi.

“Cardinal te, Archbishopte leh bishop te khempeuh in pope tunga thumaan dingin kamciam bawl uh a, hih a nuai-a kammal bangin ciam uh hi” “Upna lampial te, pawl khen te, leh i Topa (pope) ahih kei leh ama baan zom te a langpan peuh mah te tung ah bawl siat theih tawp suah in ka do ding hi” ci sak hi.– *Josiah Strong, “Our Country”, ch. 5, pars.1-4.*

Rome pawlpi sung ah zong Khristian citak mi om a, amau khuavak ngah zah zui in Pasian a beel taktak mitul tampi mah tua pawlpi sungah a om hi. Lai Siangtho ki sim sak lo ahih manin Thumaan telmuh kha lo uh hi. Lungsim tak tawh biakpiakna leh biakzia ding bawltawm lim khat zui-a biakpiaknate’ ki lamdanna zong mu kha ngei lo uh hi. Pasian in upna nei-a mite khemna lampi zuikha tua bang mite hehpihna mittang tawh a avil hi. Tua mite a khuhcip khuamialpi athengsak dingin Pasian in Zeisuh neih thumaan khuavak tawh tua mite salhvaak ding hi. Tua ciangin mi tampi in Pasian mi dikte hong pawm ding uh hi.

Cikmah hun in Rome te upna leh zuihna pen Khazih Lungdamnathu tawh kihual ngeilo hi. Abeisa Khang khempeuh a aki tuah theih loh mah bangin tu in zong kilem zaw tuanlo hi. Protestant pawlpite zong khuamial in khuh cip ta hi. Tua hi kei leh hun ciaptehna dinga kihil lim le nalamdangte tel thei ding uh hi. Rome pawlpi ngimna leh a sepna uh a taangzai mah mah ahi hi. Amah in leitung bup a uk kik theih nadinga gaaldo ding in ki ging khol gige hi. Protestantte sepsa teng lumlet in bawlsiatna tawh anuai mang kik zawh nading ngimna tawh a vangliatna in huzaap a neih sem-sem theih nadingin hih theih zawh zah in a han ciam niloh hi. Katolikte in mun khempeuh **(566)** ah dinmun nei kawi kawi uh hi. Protestant gamte nangawn ah a pawlpi leh a pawl mi pun ziate uh na en un. America teek teek ah a college uh leh a biakna sinna seminaryte uh min thang mah mah a, Protestant te teek teek mah in va panpih uh hi. England gama a biakpiak ziate uh Katolik suun in bawl beh beh lai uh hi. Tua banga thupiangte in Lungdamthu bulpite thupi asa mite lungsim a phawng ding hi**.**

Protestantte in pope omzia deih pih uh a pawlpih ding in hong kineel uh ciangin, a upnate uh zong hong ki hel gawp pah hi. Upna hong khiam suk zel ahih manin pope pawlte mah mah in zong lamdangsa in tel hak sa zaw phial ta uh hi. Mite in Rome te gamtatzia leh a thuneihna azat hun a hong tun’ cianga piang ding lau huai nate kimuh mawh bawl in phawk kha lo uh hi. Gam mipi leh Biakna suahtakna gaal ahi cih lauhuai thu in mai a nawt loh nadingin, mite khanghlo in a dal ding uh ki sam hi.

Protestant tampi tak ngaihsutna ah, Katolik te biakpiakzia in milawpsak lo hi, cimtak huai in thadah huai lel hi, khiatna zong nei lo hi, bawltawm a omsa khat lumlet tha pai uh hi, ci-in neuseh sak kha zen zen uh hi. Hih mun in Protestantte khialhna bulpi ahi hi. Bang hang hiam na cih leh, Rome biakpiakziate pen khemna bulpi-a ki zangh ahih manin apuatham etpak sang in asungthu kuullut zaw in mihing lungsim a zo zaw hi. Biakpiakzia leh zeh tuam tuamte in mipi’ cimul tho sak thamlo in lungsim tawng a ciliap sak khit ciangin sia leh pha khentel theihna lungsim nangawn kongkawcip sak ahih manin lop thop bawl ngam lo leh zahtaklo theilo ding in a koih hi. Mite mit a bum zo mah mah uh hi zaw hi. Biak inn gol mah mahte, zahtaak a huaithei pen ding zia tawh pai in biak-innpi sung a lut dante uh, kham biakna taute tawh, suang manpha tawh kibawl biakna vanzatte, a meel hoih-a ki zuut milim te, leh a kisui milim hoihte amuh uh ciangin mite in it in hoih sa uh hi. A va zak te uh mangngilh thei nawnlo uh hi. A kisa Late zong dem theih loh zah in ngaihsa uh hi. Zahtak kaai biak inn tutphahgual pan-a Organ ging thuum ham ham te tawh kihualkhawm a hong ging aw-hoih tampite sak langaihte in mangngilh zawh nawnloh zah dingin mite lungsim bun ahih manin lamdang sa in a zahtak pah uh hi.

Tua banga a pualam thupina leh zahtak-kaai dinga lah khiatna pen mimawhte lunggulh azol pak na bek hi lel ahih manin lungsim ginatlohna akilatna khat a hi hi. Khazih biakna maan ah tua bangin apuatham tawh mi a huup thei nate ki zangh lo hi. Singlamteh pana hong tangkhia khuavak sungah Khristian thumaan pen siangtho leh it huai takin a ki langh hi. A pua tham thupina in tua **(567)** sung lam manphatna cik mah in ademzo kei hi. Pasian deih manphatna pen lungnema kiniamkhiatna leh a ithuai siangtho nunzia a hi zaw hi.

Minthanna leh gualtung tuan na in asiangtho leh apicing lungsim lahkhiatna ahi tuan kei hi. Khutsiamna thupisa in, ahoih no no bawl theih leh tua dan uukna lungsim puakna pen leitung vai lunggulhna hi den zaw hi. Satan in khaa lam tangsapna tak takte aki mang ngilh theih nadingin tua bang nate thupi seh dinga a bawl ahi hi. Mihingte in a mai lam thu ding uh mangngilh in, nuntak tawntungna ngah theih nading ahong huh Pasian nungngat in, hih leitung khan khatsung ading bek in nungta lel le’uh deih in Satan in tua banga a makaih ahi hi.

Lungsim piangthaklo mite in a puatham-a dawk biakna lunggulh uh hi. Romete biakbawlziate in zol siamna, bum siamna vaang nei ahih manin, lampialna phungpi suak in mi tampite a khem hi. Tua pawlpi bek vantung lut nading kong vang bangin a tuat uh hi. Pasian thumaan-ah a khe a phut kipte bek mah tua huzaap in zo lo hi. Ahih hangin Khazih tel tak a theilo mi tul tampite in Pasian biakna apuatham teng zui uh a ahih hangin vangliatna anial tua a kipi bawl biakna saang in lungkim mah mah ding uh hi. Ahangin tua bang biakna nam bek mipi in a lunggulh se uh ahi hi.

Pawlpi in mawh maisak theihna nei hi cih thu in a pawlpi mite mawhbawl a haang sak hi. Mawhsutna omlo in mawh maina kipia lo hi a cih uh ciangin mawhbawl theih nading lampi ahonsak asuak leu leu zel uh hi. Mawhnei mihing ve ve khat mai ah khuk din a lungsim tawnga a neih khak gitlohna leh thusim teng a va pulakte in a mihing hihna niam khiat a suak hi. Ci le sa deihna zui in zu le a dangte tawh a pheengtat, a khial thei, asi thei veve mawh nei mihing lel khat tungah a nuntak ginat lohna teng a va pulaak uh ciangin a nuntak zia a niam khiat suak uh a, a baan ah siatna a bawl ngam zaw hi. Pasian din mun ah Siampipa mu pah phot uh ahih manin, Pasian pen mawhnei mihing khat bang lel dingin a lungsim uhah a koih suk sawn sawn hi. Ahangin, mihing mai-a mawhsut in kipulakna pen kiamsukna lianpi khat ahih manin, siatna tampi a piansak ban ah, leitung ninsak in, hal tum dinga kilawm dinmun atun pih zong tua mah a hi hi. Ahih hangin mi thoptat nuamte in Pasian mai sangin mihing mai-a kipulak ut zaw uh hi. Mihing pianpih lungsim in a mawhna nusiat ding sangin pumpi gimpia in gawtna thuak **(568)** (penance) ngam zaw uh a, ci le sa lunggulhna khai lup ding sangin ci le sa ippi puan silh-in Laho peuh ki bik sak-a sik khau tawh ki khih khawng ut zaw uh hi. Khazih hakkol sangin ci le sa lunggulh hakkol in nak pi in a gik zawtham pek ahi hi.

Khazih hun laia Judah Pawlpi leh Rome pawlpite vai a kibatna a om hi. Jew te in apuatham in thukham te zui-uha, a kuhkal nuam mah mah bang keek in tanglai pupa ngeina a beh lap uh hi. Ahih hangin a thukhun-gil bulpi teng sim tham takin a sikcip uh hi. Tua bang hi napi uh in Judah te in thukham ka zui uh hi aci ve ve uh hi. Rome pawlpite in zong singlamteh ka zahtaak uh hi ci uh hi. Khazih thuakna lak ding limte thupi sak in a pahtawi uh hi. Ahih hangin amau nuntakna sung Zeisu ki dawk sak ding anial uh hi.

Tua pawlte in Biakinn tung, biakna tau tung, leh puansilh tung khawng aki pan mun ci teng ah singlamteh lim tawh ciamtehna koih uh hi. Mun khempeuhah tua lim pen pua tham zahtakna leh pahtawina a pia uh hi. Ahih hangin Khazih hilh thute pen khiatna nei lo, thuciin mawk mawkte leh a khiatna maan lo a phuahtawm thute sangin niam sak zaw in a phum cip uh hi. Mittaw sialkhau-let tentan uh ci in Honpa in Jew te amawh paih na teng tu-in Rome pawlpi makai te in a vetzaw in a zui uh hi. “Amaute in vangik pipi lom hen in mite liangko ah a suan uh hi. Ahi hangin tuate khin nadingin a khutme nangawn uh a tangsak nuam kei uh hi.” ci hi. Matt. 23:4(ZIV). A khalau thei mite tungah Pasian hehna kihta in lau thawng sak den napi uh in, pawlpi uliante khuaval zulhtat in a-ut a-nuam-un nungta uh hi.

Milimte leh tangvan biakbawl na, misiangthote tunga thuumnate, leh pope pahtawinate pen Pasian leh A Tapa kiang panin mite lungsim heii khiat theih nadinga Satan vai hawmna a hi hi. Mihingte a suksiat zawh nadingin, gupna a pia thei, Pasian khat bek a ompa kiang panin mite a zol khiatna a hi hi. “Vangik pua a a gim mite aw Ka kiang ah hong pai ta un, tawl damna ka hong pia ding hi” a cipa taang-in nadang khat peuh guang ding hanciam ahi hi. Matt. 11:28. **(569)**

Kidona lianpi’ thudopphah ki kimangngilh in, mawhna lipkhap huaizia aselcip zawh nading leh Pasian dikna akitelkhialh theih theih nading in Satan a hanciam tawntung hi. Ama muut siamna zangh in Pasian thukham a kulnate kiam sak a, mihingte mawh theihna ding lampi ahon sak hi. Pasian agilo mah mah bangin mite a muh sak khit ciangin itna tawh bialo in sahang kihtak bangin kihtak na tawh a bia sak hi. Ama gamtat gitlohna lim vomkhinsa in Piangsakpa tung ah biakna a pia sak hi. Mite mit taw sak in, Pasian langdo ding a sawltakte a suak sak hi. Pasian omzia aleh-amakin mite theisak ahih manin lawki mi namte in Pasian maipha muh zawhna dingin mihing luang tawh biak kul hi cih dong in a um sak hi. A mulkim huai nono tawh milim biakna piang sak hi.

Rome pawlpi in lawki tawnzia leh Khristian upna a heelkhawm hi. Lawki lamah Pasian omzia a-leh-amak in laka, gitloh theih tawp leh galbawl theih tawp suah-in langdo sak hi. Rome Pawlpi’ vangliat pen hun sung in amau upna bang a up pih nuam lo te a khel thei pen pen in gawt bawl uh hi. Ama thu a mang lote adingin thahna khuampi a phut uh hi. Thukhenna ni a aki pholaak ma teng a kimu ngeilo hel ding zah milompi suamlupna om sak kawi kawi zel uh hi. Sipahlo in sawtvei agenthei sak ding bawlsiat dan a siam nading un pawlpi makaite in Satan khutnuai ah siam asin uh hi. Mun tampi ah a mi khelbawlna te uh mihing thuak theih loh zah in veetsuah lua ahih manin, athuakte in sihna pen anuam mah mah suahtakna bangin a lunggulh zaw uh hi.

Rome a langdo kha mi peuh mah’ tanh (tel) ngah ding pen tua bang thuakna vive a hi pah pah hi. A mite asek nading khaalna in an ngawl gilkial a sauveipi khumcipna, pumpi gentheih nading a khel nono leh lung gim theihna tuam tuamte azang hi. A ki sik kik mite in Vantung’ maipha a ngah nop manun nate’ pianpih thukhun ngeina palsat natawh Pasian thukham a palsat zaw sop uh hi. Leitung nuntak sunga mihingte nop sak nadinga Pasian piak thupha teng nolh dingin a kihilh uh hi**. (570)** Tua man in, Pasian heh sak hi ci in a up uh leitung na khempeuh thamlo in lawm le gual itna nangawn nusiat sawm a amau leh amau a ki mawk gawttawm gimthuak mitampi biak inn huang sungte ah kimu kawi kawi hi.

Kum za tampi sung Satan nasepna leh gitlohna a theikim nuamtein, Pasian min aza ngeilote lak sangin, Khristian laka Rome pawlpi khangtangthu sung pan bekin mu zaw ding hi. Gilo pa in hih khemna lianpi tawn-in Pasian sim mawhna leh mite siat bawlna ding ageel na teng a deih bangin a sem ziah ziah hi. Tua agamtatnate tungtawn in amah leh amah a kisel sim zia, pawlpi makaite khutzat in ama deihna bang a tangtun sak zia, leh Lai Siangtho a mudah diak ziate ki mu thei hi. Tua laibu mite in sim in thei leh Pasian hong itna leh amigitna kimu dinga, tua bang van gikpi-pi bangmah mite tungah suanlo ahih lam zong a kilang ding hi. Pasian in lumgsim kitamkham a ki sik kikna leh ki niamkhiatna tawh thu man ding bek a hong ngen ahi hi.

Vantung tun’ theih nadinga vantung deih gamtat pha ah kisek nadingin phungzi saang sung khawng ah numei pasal kong kikalh nelh-a om ding cih bang hilhna Khazih in nei ngei lo hi. Ki itna leh kideihsakna te nusiat ding zong gen ngei lo hi. Honpa lungsim in ki itna tawh a dim leet a hi zaw hi. Picinna lam ama nawh mite lungsim ah mawhna omzia tel theih zaw in thuaksiate hehpihna leh khualna lungsim adim sem-sem zaw hi. Pope in Khazih-ii taang ka hi ci napi in ama gamtatte leh Honpa-ate khai kaak le’ng bang i ci muh ding hiam? Khazih in Amah vantung Kumpipa ci-a a bia nuamlote thong sung peuh ah khum-in, khuam tung peuh ah khai-in sat gawp ding cih bang ahih ngei hiam? Amah ana saang nuamlo te sih daan a tat ngei hiam? Samaria khua mite in Amah na neubawl lua in Johan a heh suak lua a, “Topa aw, amau te suksiat nadingin vantung panin meikuang sam le ung nong awi hiam?” ci-in adot ciangin Zeisuh in a nungzuipa lungsim man lang lua hehpih in, “Mihing tapa in mite nuntakna siasak ding hilo, ahonkhia dingin hong pai ahi hi” ci zaw hi. Luka 9:54,56 (ZIV). Khazih lungsim leh Ama taanga ding akineihpa bang zah tak in **(571)** ki lamdang mawk uh ahi hiam?

Rome pawlpi te in amau lipkhap huai gitloh gamtatnasa tangthute thuum na kamsiam tawh a melh uh hi. Tu in Khazih puan tawh ki zeem uh a, ahih hangin a sung lam uh kikhel tuan lo hi. A khunsa uh thubulphuh ngeina teng tudong mah in kip lai hi. Khuamial pen pen hun lai-a a bawl uh upna bulpi te mah kip let lai ve ve uh ahih manin, kua mahin tak sang pah kei hen. Protestant te in a lam naih uh papacy thuguilet leh vangliatna pen puahphat hun lai-a Pasian mite in luang khaam-a ana mawh kawk khiat pen mah uh hi lai ve ve hi. Kumpite uliante a uk, a nuaisiah, ki phatsakna leh ki thuneihna teng mah len lai uha, Pasian khutzat mahin a ki gen lai ve ve uh hi. Gitlohna leh suksiatna lam ah mihing te suahtakna suksiat sak a, sangbel Pasian misiangthote a thah thah hun lai sangin alungsim uh neem zaw tuan nai lo hi.

A vangliatna in zong 2 Thess. 3:3,4.sunga hun nu nung lampial nading hilh kholhna ki gen pen mah a hi hi. Thankik in a tawlbawk alang san, alang duma akidawk sak theih bangin a vaihawmna leh ngimna te a picin theih nadingin kidawkzia khel dan a siam hi. Ahih hangin tua akheel kawikawi pianziate nungah a gulgukhauh a sel sim kin ken hi. “Upna pen upna lampialte leh tua bang dinga muan mawh ahuaite tawh mot koih khawm ding hi lo hi” ci uh hi. – Lenfant, “*History of the Council of Constance,” vol. 1, p. 516 (ed. 1728).* Misiangthote sisan tawh kumtul vaalsung avangliatna uh ana ciamteh tua pawlpi pen Christ-a mah in ki bangci pom thei ding hiam?

Ni dang sang in Rome pawlpi hong kikhel zaw hi, Protestant te tawh hong kineh mah mah ta hi, ci-a Protestant gamte ah a ki gen kheu kho pen a haang khat a om ahi hi. Kikhelna pawlkhat a omtei hangin papacy lampang panin athu uh a kheel ahi kei hi. Rome pawlpi in Protestant te tawh hong kineh mah mah ngei hi. Tua pen Protestant te in puah phate huna a upna leh zuihnate panin hong niamkiat zaw pha mah mah uh ahih hang bek ahi hi.

Protestantte in leitung maipha a zonna lam-un, huhna manlo ngah uha, tua in a mit uh amang sak ahi hi. Telmuh theilo uh ahih main a sia khempeuh nangawn a hoih hi ci uh a, thaman a ki mu khia thei pah a hoih khempeuh zong a sia hong ci leu leu ding uh hi. Misiangthote adinga kipia khuavakte len cinten ni ci loin, hun beisa-a Rome tawh a ki thu tuah theih lohnate uh leh a thutangpeek na te uh tu in thupha tawi in amai sak nading **(572)** un mawhmaina ngen zaw behlap ta uh hi.

Rome pawlpi’ upna apakta hetlo mi tampite nangawn in zong tua pawlpi’ vangliatna leh a huzaap pen kihtak zia ding a phawkzo kei uh hi. Hun laizang (Middle ages) hun sunga pilna leh khaalam khuamialpi tua pawlpi thu upna, thuciin mawk mawk te, leh net cipnate pung sak zaw in, pilna leh thuphawkthakna a kizelh hun ahi khangthak hun in biakna suahtakna hong taangzai zaw ahih manin, ukcipnate leh kithuaklahna te a beisak hi ci-in a um uh hi. Theihna leh lungsim vaak hunnangawn in hun lui a piang thusiate omkik ding cih akigen ciang in a nuihsan uh hi. Hi mah hi. Khuavak pha mah mah ta a, pilna, thumuhna lungsim, leh biaknate in leitung a taan’ ta hi. Ahih hangin theih ding thukhat a om hi. Tua in, khuavak tam ki pia napi anialte in a lumlet te adingin khuamial hong sah pha zaw kan leu leu hi cih thu ahi hi.

Nakpi thu ngen-a Lai Siangtho simna in Protestant te papacy dinmun maan musak dinga, kih sak in a peel sak ding hi. Ahih hangin mi tampi in amau lungsim ah pil kisa lua uh a, thumaan muh nadingin ki niamkhiat-a Pasian zon ding kul sa nawnlo uh hi. A lungpilna leh thutheina uh a ki phatsak pih uh hangin Pasian vangliatna leh Lai Siangtho thumaan a thei het kei uh hi. Amau lungsimsung thu phawkna kitheih mawh bawl dingin a hanciamna lam un kha lam thu leh ki niamkhiatna thu pelh theih nading mun a zong zaw uh hi. Pasian mang ngilhna hinapi Pasian aphawk den veve hih a ut uh hi. Tua bang lunggulhna a nei mite alungkimsak thei ding in Papacy in nasep asiam mah mah hi. Gamtat pha suanga gupngah ding pawlkhat, leh a mawhna mah uh tawh gup ngah nuam pawlte ading in upna lampi nih a bawl sak uh hi. Tua upna nihte pen leitungbup phial in a pom pih hi. Hih in a vangliatna leh agualzawhna thusim laigil a hi hi.

Pilna leh thuphawkna amial ciangin papacy gualzawh nading hun hoih pen asuah bang mah in, khauvaakpi hong tan ciang in zong ama ading in gualzawhna hun hoih a hong suak kik zia ding hong ki lak hi. Lai Siangtho neilo in thuman a theih loh uh hun lai in, amit uh kihumcipsak ahihmanin, mi tultampi in thangzak mulo in a awk uh hi. **(573)** Tu hun leu leu ciangin mihingte in “pilna (science) khuavaak” acih khem uh mi lung geel tawm thu in mi tampi’ mit leng gawp-in mit kihumsak hun lai ate bang mah in thaangzaak va sik leu leu uh hi. Mihing pilnate zong hong bawlpa Pasian hong piak hi a, thumaan leh dikna nasep na-a zat ding ngimna tawh apiak a hi hi. Ahih hangin kiphatsakna leh lungliatna in mihing kisathei sak in, amau geeltawm thukhun khat peuh pen Lai Siangtho a Pasian kammalte sangin a tung nung sak zaw uh hi. Tua ciangin pilna in hai lai hunte sangin a nasia zaw in siatna a tun’ hi. Tua bangin tu hun a pilna kici khem pen in Lai Siangtho thumaan nenniam ahih manin, papacy nasepna a kisaan’ theih nadingin lampi hong asuak hi. Khuamial hun lai-a thumuhna a dalcip pen ama vangliatna akhan theih nading ahih mah bang ve ve in a nasepzia a khel bek ahi hi.

Tu huna United State-a om biakna sangte leh nasepna khat peuh in kumpi huhna a saang niloh uh hi. Protestantte in Europe-a Rome pawlte gamtat bang mah azui uh ahi hi. Tua bek thamlo in Europe ah a taansa uh tungnunna teng, tu in, Protestant lak ahi America gam ah ngah kik nading un kongvang a hong uh ahi hi. Sunday aana hial-a tan’ sak nading ngimna ahi hi. Tua pen Rome pana ki phuaktawm ngei na-khat ahi hi. Pawlpi’ tungnuna aana lahna ding ciamtehna hi ci-a atangko in akisialhpihsa uh ahi hi. Pasian thukham sangin tungnung sak zaw-in, leitung ngeina leh thuciinte tawh gawm-a kizahtak zawk nadinga papacy ngimna a hi hi. Tua ngiimna pen Protestant te lak ah hong thunlut uh a, ni danga Rome in a thupi sak zah mah bangin Sunday pen tu in Protestant makaite in hong thupi sak leu leu uh ahi hi.

A sawt lo-a hong tung ding kidemna sunga na seem pangpi dingte thu hih lai a sim kha mi in a tel theih nop leh, hun beisa-a Rome pawlpi gamtatzia ciaptehna tangthu guiteng sutkik ta uh hen. Protestant te leh Pope te kikop-a a bawl tawm uh thu upna a nial mite tung ah bang hong **(574)** ci gamhtat ding uh hiam cih a thei nuamte in, Rome in Pasian Sabbath leh akemcing mite huat vilvelna lungsim avom zia leh agawtna thu omsate thei ta uh hen.

Tua lawki pawlpi leh zehpi ni pen Khristian sungah a kip sak na ding un, kumpi thupiakna, kikhoppi tawh kipsakna, banah kumpi kopihna thatang dong zangin a dawl dawl in a kipsak tawm uh hi. Mipi’in Sunday tan’ ding thu a piakhia masa pen pen in Constantine kumpi piak thukhun ahi hi. Hih thupiakna ah Khuapi sunga teeng mite “ni kizahtak ni-in” tawl nga uh hen. Gam sung khuaneu ateng mite in ahih leh a lokhawhnate uh ah sem thei hi, ci hi. Khrsitian minpua khat hong suah khit ciangin, kumpipa in, tua lawki van ahi zehpi ni pen Khrisian nipi banga zat dingin AD 321 kum in thu apia khia hi.

Bishop khat a hi Eusebius pen kumpite maipha piak a zong den, Constantine a phat den a lawmpa zong ahi hi. Amah in kumpipa thupiak in Pasian aana laih khia lian zo sa nai lo zek ahih man in, Khazih in Sabbath pen Sunday ah khiin zo hi ci in thuthak khat a behlap mik mek hi. Tua thuthak a kip sak nadingin Lai Siangtho munkhat beek zong a bulphuh kei hi. Tua thu amah tek mah in zong maan sa lo ve ahih manin kua khek hiam cih a pulakna ah, “Sabbath ni-a ki bawl ding teng Topa ni-a bawl dingin ka khiin to khin uh hi” a ci zaw sop hi. – *Cox, R., “Sabbath Laws and Sabbath Duties,” laimai 538 (ed. 1953).* Phuahtawm lel ahi Sunday in Topa’ Sabbath sik cip sak ngam dingin mite ahang san sak hi. Leitung’ pahtaak ding a ut khempeuh in lah tua nibiate zehpi Sunday ni pen apom bawl keei pah mawk uh hi.

Rome pawlpi dinmun leh ukna a hong kip sem sem ciangin Sunday pahtawina zong a hong kizom to suak hi. Tawl khat sung mite in lo kuan ni in azang ve ve lai uh a, a ni sagih ni pen Sabbath mah-in kiseh lai ve ve sam hi. Ahih hangin dam dam-in hong khek zo te-tek uh hi. Leitung thu-a ki nialnate khensat na dingin Sunday ni a zat loh nadingun Rome pawlpi zuma thukhen naseemte a khaam uh hi. Tua khit a sawt loin nasem mi khempeuh tua ni in tawlnga ding, a manglo teei teei te topeng mi ahih leh gaam ding, sal ahih leh nak pi-in ki sat ding hi, ci in thu pia khia leu leu uh hi. Tua khit ah **(575)** behlap to lai uh a, mihau in a palsat leh a neihsa a lang lak sak ding, tua na ngawn-a a palsat lai lai leh amah sila suak sak ding, ci uh hi. Mi nautang in a palsat leh gamsung panin khantawn nawh mang thuak ding, ci to leu leu uh hi.

Tua ni-a nasemte’ tuahsiatna zong nipi khapi awiloh man-a piang nalamdang bangin a gen uh hi. Tua te laka aki gen khat, lokhopa khat in Sunday ni-a lo kho dingin a tutang sik khat tawh a hah siang leh a khut ah tua sik belh cip a hih manin, “na mah mah leh mai zum sa pi pi-in” kum nih tawntung vom het mawk hi, ci-in athang sak uh hi. – *West, Francis*, *“Historical and Practical Discourse on the Lord’s Day,*” laimai 174.

Tua zawh ciangin, tua banga Sunday apalsat te leh aveengte uh tungah gimna lianpi atun loh nadingin biakinn ah pai in thungetna guuite a va saam hamtang nading uh, azaksak sawn dingin, khawk-uk phungzi te tungah Pope in thu a pia hi. Thu sinna kikhoppi khat nei uh a, Sunday ni-in na seem le uh keek in deeng ahih man-in tua ni pen Sabbath-a zat ding mah hi, ci uh hi. Bang hang hiam cih leh Phungzite bang in “A hi lel ding mah ahi ve! Pasian in tua ni lopthop bawl ding phallo pha ngel cih hong hilh a hi ve!” cih sak nong uh hi. Protestant te mah in zong tua dan a hong zui pha san uh hi. Tua khit in, Siampite, biakna seem siate, kumpite, upate, leh mi muan huaite in, “tua ni pen ama zahtaak-kainasa banga zahtak ding, a hi thei zah zahin puah ding, mailam ah zong Khristian upna kepcingna ding in ki apna tak tak tawh tang to to ding hi,” ci-in ngetna thak khat a bawl beh lai uh hi. –*Thomas Morer, “Discourse in Six Dialogues on the Name, Notion, and Observation of the Lord’s Day,” laimai. 271 (1701 kum) ah.*

Pawlpi thukhensatna tawh a kipiakhiasa thukhunte hawmthawh uh ahih manin, Sunday ni-a tawlnga dingin mite a lauthong sak zo ding leitung uk kumpi te aana tawh behlap-a thu piak dingin a ngen uh hi. Rome ah makaite kikhopna khat nei uh a, hun beisa-a thu khensatna omsa khempeuh kip sak pha kik in, a khauh zaw-in a puah pha uh hi. Tuate pawlpi Upadi sung ah hel-in kumpi aana tawh Khristian khempeuh phial zuih dingin a bawl uh hi. –(*Heylyn*, “*History of the Sabbath*,” *Part II, khawkpi 5, khen. 7na ah en in.)*

Lai Siangtho sawlna a om het lo thu ahih manin Sunday tan ding **(576)** ahah gen lua vialte’n khat vei-vei mai zum thuak lawh thei uh hi. “A ni sagih ni in Na Topa Pasian Sabbath ni ahi hi” ci-a Jehovah in tel taka agen pen nil khiai in, Nibiate zehpi Sunday ni zat mawk pen hoih ding ahi hiam ci-in mite in a Siate peuh uh dong thei zel uh hi. Lai Siangtho panin teci panna om lo ahih ciangin thu dang phuat khiat hong kul hi. Kum zalom 12 lai-in Sunday tan ding han suah-a vaak khat England-a pawlpite kiang ah va lut hi. Ahih hangin thumaan teci pang nuam pawl khat in na nolh uh a, a nasepna bang mah gah nei loin tua gam pan pai khia kik hi. Tawl khat khit ciangin hong pai kik-a, aana hial tawh sawl theih na dan ding a ngaihsun hi. A hong pai kik ciangin bel a taang sapna teng ngah ahih manin hong picing mah mah hi. Savun kizial laidal khat hong kenga, a sung ah Sunday tan nading thupiak kigelh hi. A tang nuam lo te in a lauhuai mah mah gimna ki thuak sak ding hi ci-in ki gelh hi. A ta-tak-in hih laibu pen aphualpi uh Rome-a pope zum pana ki bawl ahong pusuak hi napi, Pasian mah mah in van pan-a hong khiat suk hi ci-in a gen hi. A cihna ah, Jerusalem-a Golgotha-a St. Simeon biakna tau tunga kimu hi ci uh hi. A pawlpi’ thuneihna ding, kip nading leh hauhna nadingin, zuauphuah leh bawltawm lim lahna vi-ve tawh a kalsuan den tawntung mah uh a hi hi.

Saturday nitaklam nai thum pan sangkah nikhatni zingsang nisuah dong nasep ding a khaam uh hi. Tua thu kipsaka aki zuih theih nadingin na lamdang piang tampi om sak uh-a, tuate tawh kip sak uh hi. Tua aki khaam hun sung tenga na seem tei tei te zaw cip (paralyse) hi, an neel gawi khat in a an neel hong pusuak ding a sak leh sisan vive hong pusuak a, a an gawina peipi lah tui hat mah mah napi-in a khawl cip hi. Nupi khatin a an pheeng a beelsa sungah a han’ leh a beel sa mahmah napi in a lak khiat kik ciangin a sial mah-in na om lai hi cih peuh gen uh hi. A dang khat in a an neel lom meeksa nai kua cianga em dinga a koih, Monday ciang em mai ning ci-a a koih pen a zing ciang a ve et dih zen zen leh Pasian vaang tawh emsa-in a na om a mu hi peuh ci uh hi. Mi khat mah in Saturday ni nai kua zeh tan’ kipat khit-in moh mah bawl-a, a zingsang teh **(577)** neek dinga a bal khap leh sisan hong luang khia hi ci uh hi. Tua banga a haithu sim keei, upmawh thuciin pian vive tawh puahto in Sunday tan na leh a siantho sakna te a ki kipsak to to pong mawk a hi hi. – *Roger de Moveden, “Annals,”Lom 2, laimai 528-530 (Bohn ed.).*

England gam mah bangin Scotland gam ah zong tanglai Sabbath tawh gawm in Sunday ki zangh hi. Ahih hangin a tuam vilvel-a siantho sak nading a kisawl hun kibang lo hi. Scotland kumpipa in “Saturday sun nai 12 panin siantho sakna kipan ding hi,” ci in thu a pia hi. Tua hun panin Monday zing sang dong kua mah in leitung vai peuhmah hawm lo ding hi, ci hi. – Morer, “*Dialogues on the Lord’s Day*,” laimai 290, 291 ah.

Bulkip om het lopi mah-in papistte in mipi mai ah, Pasian in Sabbath sianthona a bawlsa teng kibot khia in mihing bawl tawm-in Sunday sianthona ki kip sak hi, ci in tua bangin pulaak khia uh hi. Kum zalom khawk 16-na ciangin papal ki khoppi khat hong neihna uha,tua lai pan in, “Khristian khempeuh in na phawk ding uh thu in, Pasian in a ni sagih ni pen seh khia a, Jew te bek hi lo Pasian bia-a kinei khempeuhin saang-in tang ciat uh hi. Ahih hangin tu in ei Khristiante in tua Sabbath ni pen Topa’ Ni ah i khiin to ta hi” ci uh hi. – (*Idem. pp. 281, 282*). Pasian thukham a kheel mite in amau leh amau zong a ki thei lo hi het lo uh a, Pasian sangin ki a tung nung sak zaw uh hi tang hial sam hi.

Romete bawl khiat ngeina a zui nuam lote pen sisan luangin sawtveipi sung ki bawl sia hi. Sawt veipi sung sisan luangin bawlsiat thuak Waldenses te lak ah honpi khat in Sabbath zangte ahi uh hi. Mi dang te zong tua mah bangin thukham nambat lina a zuih man-un ki bawlsia hi. Ethiopia te leh Abyssinia a khristian pawlpi te tangthu ah kilang pha deuh hi. Khua mial Hun sung te-in Africa gam laizang lama Khristiante leitung mun dangte in phawk kha loin amau upna bang bang-in suakta takin biakna pia thei uh hi. Ahih hangin Rome in tua bang mun om hi cih a theih ciangin Abyssinia kumpipa tung ah pope pen Khazih’ taang ahihna thu kiza sak hi. Thu dang dang bawl tawm thute zong kiza sak to to hi. Sabbath tan’ loh nading sawlna thu leh **(578)** thu mang lo te in nasia tak in daan thuak ding cih thu zong pia uh hi. *–(Michael Geddes at* “*Church History of Ethiopia*,”*laimai. 311, 312 ah).* Papal gilo ukcipna pen Abyssiniate adingin hakkol gikpi hong suak a, amau zong tua hakkol a ngawng pan-un a sut khiat zawh nadingun kipeek uh hi. Tua banga nakpi a kithasaan na uh tawh Rome te pen amau ki ukna panin nawh khia thei uh a, a tanglai upna mah uh zangh kik uh hi. Pawlpite in amau suahtaknate ah a lungdam uh hi. Romete khembawlna, mottatna, leh ukcipna te thu tawh kipawl thusia teng amangngilh ngei kei uh hi. Tua ahih manin Khristian dangte nawkkhakloh dingin, gamtuam om ding in a thu kim zaw uh hi.

Africa gam-a pawlpite in popete a lampial ma-a a tan’ uh mah bangin Sabbath a zang uh hi. Pasian thukham zuihna tawh a ni sagih ni zang uh a, pawlpi ngeina zuihna in Sunday ni na seem loin om pong uh hi. Romein liat penna a ngah ciangin Pasian Sabbath sikcip in ama aa a guang hi. Ahih hangin Africa gama pawlpi te in kum tul dek tak sung bang amau lampialna zuih pih loin, ki keem thei uh hi. Romete in a lampi uh Africa dong hong khun’ khit uh ciangin amaute tungah zong Sabbath maan pai khia a, phuah tawm sabbath pen zangh dingin a aana-sawl uh hi. Tua pan in gam suahtakna a ngah phet-un thukham nambat lina a zang kik pah uh hi.

Rome in Sabbath maan leh a zuite muhdah in, ama phuah tawm pen ki zahtak zaw leh a deihna uh hih ciamtehna tangthute pan in ki mu thei hi. Rome pawlpi leh Protestantte kigawmkik-in hih a piangsa thute bang mah in hong bawl kik ding uh a, Sunday hong pahtawi pha kik ding uh hi, ci-in Pasian kammal Lai Siangtho in a hilh khol hi.

Mangmuhna 13 sunga hilh kholhna ah, Tuuno bang kii nih nei sapi in “leitung mi teng khempeuh” papacy bia sak ding hi ci-in gen hi. Tua papacy pen “kamkei” lim tawh a kilak pen ahi hi. Tuuno bangin kiinih anei sapi in, “leitunga teng mi khempeuh kiangah sapi milim khat bawl sak dingin sawl ding hi,” ci hi. Tham loin “a neu a lian, a hau a zawng, sila, leh topeng” khempeuh in “sapi ciamtehna” nei sak ding ci leu leu hi. **(579)** Mang. 13:11-16. Tuuno banga kii nih a nei sapi acih pen United State of America ahi hi. Rome pawlpi’ vangliat hun lai a, Ka tungnunna uh ciamtehna hi ci-a, a phuat Sunday tan’na pen aana hial mah-a kitan’ kik nadingin America in hah bawl in a hong sawl gawp ciangin hih hilhkholhna a hongtung ding hi. Hih papacy biakna a kipiakna ah America bek hi lo ding hi. Rome ukna in a huam khak ngei khempeuhte ah a hu zaap kisia nai het lo hi. Hilhkholhna in ama vaang hong tho kik ding hi cih a gen zo hi. “A lutang khat si dek tak-a liamna thuak ka mu a, tua liamna a dam kik zo hi. Leitung bup in tua sapi lamdang sa-in a nung a zui uh hi,” ci hi. Mang. 13:3. Tua si dek-a liamna pen 1798 kum a pope ki matna a hi hi. Tua khit ciangin kamsangpa in “aliamna dam kik a, leitung bup in ama nung a zui uh hi,” ci hi. Paul in tua kisiatna mi in Zeisu nih veina hong pai dong huam hi ci-in tel tak-in gen hi. 2 Thess. 2:8. Hun bei siang dongin ama mikhem nasep pen sem zom suak ding a hi hi. Mangmupa in papacy vai a genna ah, “Tuuno nuntakna laibu sungah a min uh kigelh lo leitung mi khempeuh in sapi a bia ding uh hi” ci hi, Mang. 13:8. Leitung hun lui hi ta leh hun thak hi ta leh, Sunday ki pibawlna tawh papacy in leitung bup te’ biakna ngah ding a hi hi. Tua pen, Rome pawlpi thuneihna tawh ki phuankhia, mi khempeuh in a zuih thu ahi hi.

Kum za lang val bang America-a hilhkholhna sin te in hih thu teci pang in taangko khin uh hi. Tu in thu piangte en le’ng, hih hilhkholhna a tun’ nadingin ki nawh mah mah ta hi. Protestant siate in zong Sunday tan’na a nakgen mah mah uh ciangin a masa-a papal siate in Pasian hong piak hi ci-a a teci pan’ nading-ua na lamdang piang ci-a pau lap ding a phuah tawm pong hel mawk te bang mah-un hong om kik ve ve ding hi. Sunday nipi a palsat man-un Pasian hehna ih thuak hi cih khawng hong om lai ve ve kha sop ding hi. **(580)** Tua pen a kici ngeisa hi a, tu in a mong ki pan kik ta hi. Sunday aana hial-a tan’ sak theih nading vaite in tu in din munkip a ngah han han khin ta hi.

Rome pawlpi’ thukawi zia leh a kikep zawh dan uh lamdang mah mah hi. A piang ding thu zong a sehkhol thei hi. Protestantte in nipi maan lo a saan’pih man-un amau nung zui-a a bia ahih gige lam zong a thei uh hi. Hun beisa lai-a a bawl ngeisa bangun aana hial-a a zuih sak theih nading kigingsa in a ngak gige uh ahi hi. Thumaan khuavak a nial mite in a khial-theilo-a akineih pa phuat khiat thute zuih pih in a pahtawi theih nadingun amah bel in huh angen zaw lai ding uh hi. Kizopding haksa asa hi lo ahih manin, amah in hih thu ah Protestant te a huh nuam mah mah ahi hi. Hih pawlpi thu a mang nuam lo mite bawlna dan ding pen papal makaite sangin a siam zaw kua om ding hiam?

Papal ngimnateng zui in a ukna nuai ah a leh-lut kik ding in Rome pawlpi in leitungbup zela a taisan sa pawl tuam-tuam te kaihkhop kikna ding kipawlna lianpi khat a bawl hi. Leitung tuam-in gam tuam-tuam a om Khrisian Pawl tuam tuam mi mak tampi te in zong pope thu mang dingin a kihilh khin zo uh hi. Minam tuam-tuam leh kumpi gam tuam-tuam khempeuh in zong nadang khempeuh sangin hih pawlpite thu a mang zaw ding uh ahi ta uh hi. A gam uh tungah citak ding in kam ciam aneih phial uh hangin, Romete thu a man’ nading kamciam zong a koih khin khian veve uh hi. Tua in kiciamna dang khempeuh a deep zolai ding ahi hi.

Minamte lak-a a nasep siam zia, siksan ding munkip a ngah zia, ban ah kumpi leh mipite asuksiat zawh ziate Tangthu te en le hang ki mu hi. AD 1204 kum-in pope innocent a 3-na in, Arrogan kumpi Peter 2-na pa thu lian mah mah khat tawh akiciam sak hi. “Kei Arragon kumpi Peter in ka topa ahi pope Innocent tung ahi zongin, ama zom Katolik te leh Rome Pawlpi tungah ahi zongin citak in a thu ka mangden ding hi, ka gam sung ah Katolik upna zui in aki hut nadingin ka sem ding hi, lampial thu nial peuhmah ka bawl sia ding hi, ci-in mipi theih dingin ka kiciam hi” ci sak hi. –*Dowling, J. “History of Romanism,” p. 6, sec. 55.*

**(581)** Rome phungzipa in “apaihnop kumpite paikhia thei hi”, “gam-uk kumpi diklote zong a gam bup in phiat thei hi”, cihna thu omsa zui-a a ki ciam sak ahi gige hi.

Rome in Ka ki khel ngei kei hi ci-in kisialhna thu ki phawk tawntung ta hen. Gregory a 7-na pa leh Innocent a 3-nate thukhun bulphuhte tu mah mah-in zong akip lai ahi hi. Kum zalom beisate-a tua aanate a zat zah mah un ahong zangh toto lai ding uh hi. Protestant te in Sunday pahtawi nading in Rome te pan pihna a deih sese uh zong, mai lam thu ding a muhna uh tom lua ahih manin, bang sem uh cih amau leh amau nangawn aki tel zo lo uh a hi hi. Hih nasepna picin nadinga Protestantte a hai dian keei mawk uh ciangin, Rome in bel ni danga a neih ngei, a taan kiksa tungnun pen na ngah kik nadingin lampi zik zik uh hi lel cih a mu gi ge hi. America ah hih Upadi khat vei kip phot leh pawlpi in gam ukte thuzawh zaw-in biakna zuihna pen leitung Upadi tawh aana hial-in sawl sak ding uh hi. A tom-in gen le’ng, gam ukkumpi thuneihna leh pawlpi thuneihna hong kikop dinga, aana hial-in mite lungsim upna suahtakna gakcip ding uh hi. Tua hun ciangin hih United States (America) gam leitang tungah Rome in gual zawhna a ngah ta a hi hi.

Pasian kammal in sawt lo-a hong tung ding lau huaina hong hilh hi. Protestant te in a awlmawh loh uh manin, Rome te ngimna bulpi thei lo uha, a thangzak ah a awk uh hi. A suakta zonawnlo din mun a tun uh ciangin a mu phing ding uh ahi ta zen hi. Rome pawlpi thuneihna ahih leh kua ma phawk loh in a lian semsem hi. Amau thu upnate in, pawlpi sungte, mite lungtang tawng, leh thukhenmangte zumpi sung dong a zel kawi kawi hi. Ni danga azatsa bawlsiatna ahong zat kik nading in sim tham munte ah a ki pithawi mah mah khin ahi hi. A gamtat khiat theih hun hong tun’ cianga azat pah theih dingin lamet lohna munah simtham in thakholin siksan a guangguang hi. Ama deih pi pen in dinmun kip hi a, a deih bangin angah khin ahi hi. Eite in a sawtloin Rome ngimna mu in ih phu kha ding hi. Pasian thu um-a a zui mi peuh mah ki nopneh in bawlsiatna thuak ding uh hi.

36

Hong Tung Ding Alauhuai Kidonalian

**(582)**

**v**

**antung** ah kidona hong om-a kipan Satan in Pasian thukham a paihkhiat zawh nadingin a hanciam den a hi hi. Hih thu mah a picin nading deihna-in Piangsakpa langdo-in tualgal na phuang khia hi. Vantung pan a ki nawh khiat khit nangawnin tualgaal leitungah ana zom to lai hi. Mihing in Pasian thukham khat pepeuh zui nuam loin nial leh, ama deihna a taang tung ding a hi hi. Ahangin thukham khat apalsatte in a vekpi-a a nial mah bang a hi hi. Tua hi leh ama huzaap in nawk a hih manin a palsat mah uh hi ve ve a, “a vekpi a susia bang mah hi ve ve,” ding hi. James 2:10.

Pasian dinmun mawh sak ding a hanciamna ah Lai Siangtho sung thu upnate a lum let sak hi. Tua hangin Lai Siangtho thu um a kicite mi tul tampite lam hong pial pah uh hi. Thumaan leh thukhial ki nialna lian nu nung pen zong hih Pasian thukham tung taang mah a kinialna ahi hi. Tu-a eite do ding gitlohna lian zong mihingte thukham leh Jehovah thukham kikala kidemna ahi hi. Lai Siangtho thuman zui-a biakna leh mite phuah tawm khang thuciin te zui-a biakna kilaka kinialna a hi hi.

Hih kidonalianpi sungah thumaan leh dikna do dingte in tu nangawnin a seem niloh ta uh a hi hi. Eite khang donga sisan nai san leh thuaksiatna tuam tuam **(583)** tawh a hong kipia suk suk Pasian kammal siangtho pen ki neu seh lua hi. Lai Siangtho pen mi khempeuh neih theih dingin om napi, nuntakna lampi alak dingin a saang tak tak mi tawm mah mah hi. Leitungte lak bek hi loin pawlpi sung nangawn ah Pasian uplohna khang mah mah hi. Mi tampi in Khristiante upna bulpite nial uh hi. Thu lianpipi ahi Piansakna thu Lai Siangtho-a om bang in umlo uh hi. Khristian a kicite mah in mihing puukna, hotkhiat kikna, leh Pasian thukhamte kip den ahihna, cih thute um nawnlo in, a buppi a hiam, a khawk khat peuh a hiam-in nial het mawk uh hi. Mi tul tampi in amau pilna suangin kisathei uh a, Laisiangatho sung thu a mal no no donga va zuih ciu-teu ding pen haina, ginat lohna bangin tuat uh hi. Kha tawh ki pawl vaipi pen pente nangawnah Lai Siangtho thumaan mawh zon’-in, amau theihna leh siamnate tungnung sakzaw uh hi. Thuhilhsia tampite leh, mipil lai hilh siate in a pawlpi mite uh tung leh, a sangnaupangte tung uh ah Pasian thukham kikhek khinzo hi, a neng a tawnga zuih a sawm lai laite pen khuak kicinlohna hi, a nuih zak huai a khial zaw uh a hi hi ci-in mawhsakna thu hilh uh hi.

Thumaan a nial uh ciangin tua thumaan neipa nial a suak uh hi. Pasian thukham a sikcip uh ciangin tua thukham a piapa’ aana a nial uh ahi hi. Sing leh suang tawh milim bawl ding a baih zah khat-in upna maan lo thu pawl khat peuh bawl-in sep ding baih sa pah uh hi. Mite in Pasian a muhkhialhding deih in, Pasian omzia aleh-lam in aki muh theih nadingin Satan in mihingte amakaih hi. Jehovah tutna mun ah thuguisaupi anei thei ding milimte bawl in a tu sak uh hi. Pasian a nungta hia, Lai Siangtho sung, Khazih nuntakna sung, leh a pian sak-nate sung pan kilang in dawk kawi-kawi hi napi, ahi ding bangin a bia mi tawm mah mah hi. Mi tul tampite in piansakna-te pasian-in nei napi uh in, a piangsak Pasian a nial uh hi. A bawldan a tuam ahi ta zongin milim biakna ah Elijah khang lai-a Israelte biak mah bangin tu lai Khristian te in zong bia uh hi. Tua bangin mipila ki seh thuguisut siam pipite, laisiamte, gam le minam akinte, College leh siamsinna Sangpite thamlo in Lai Siangtho sinna Sangpipite’ biak le paai a pasian uh akizutzol tawm singtum peuh hi zen a, Phoniciate’ ni-pasian Baal sangin tawm bang a mel lawm zaw tei bek ahi lel zen hi.

Khristiante pom thumanlote lak ah mihing in Pasian thukham zuih kul nawn lo ci-a akihilhna uh sangin zaa zeel baih **(584)** zaw-a, tung Pasian thu neihna asukha zaw, mihing thungaihsutna asu-sia zaw, leh gamtat ginalo apungsak zaw dang omlo hi.

Kumpi gam peuh peuh in zong a gam uh a uk nading thukham nei tek uh hi. Van leh lei bup a bawlpa in zong tua a bawlsate khempeuh a ukna ding Thukhun neiloin om mawk thei ding ahi hiam? Gentehna in, thuhilhsia minthang khat in mipite mai ah a gam mite leh leitang akemcing ki ukna thukhun leh thukhamte kul lo hi, tua te-in mipi suahtakna leh ut peuh-a gamtat theih nading hong dongkholh hi, zui nawn kei un, ci-in hilh den keei mawk leh, tua siapa sawtvei kikhah khong mawk in na um hiam? Tua bangin, minamte ki ukna leitung Upadi awlmawh lohna bek zong lau huai ding ahih leh, ki ukna khempeuh hong piankhiatna bulpi Pasian neih Upadi sik cip sak mawk ding pen bang zahin lau huai zaw kan lai ding ahi hiam?

Pasian in a thukham a beisak ding sangin, leitung gam leh minamte in agam ukna thukham phiat-in, gam miteuh a ut bang peuh-in om in, migilo thukhen nading leh midik pahtawi nading siksan leh thukhun meel neilo thamlo in, akhial adik cih omlo a koih dak ding uh baih sa zaw lai mai ding uh hi. Pasian thukham omlo hi cih na muna ki-ukna leh a piang thusiate ki mu thei zo hi. France gamah Pasian omlo hi cih thu in gam a uk lai-in, ukna agilo pen pen leh a thuak-hak pen pen ki-ukna nuai-a lutna ahih lam leitung buppi in amit tawh mu ngei khin zo hi. A hong hu den dikna le thumaan dinmun ahi Pasian thukham a ki paampaih ciangin, gilo kumpipa in leitung ah a vangliatna hong kip sakin, a ut banga gamtat theih nading lampi honsakna asuak zaw hi.

Pasian thukham a ki nialna mun ah mawhna pen mawhna bangin ki mu nawn lo ahih man in, thumaan limcitna zong a beei pah hi. Pasian ukna sung alut nuam lo mi in amah leh amah ki uk dingin zong a cinglo pha saan mi ahi hi. Pianpih lung tomna, huukna lanna tawh kidim in kikhaalna neilo, a paangtatsa khangnote tungah tua bang thuhilhna hoihlo a behlap uhciangin, khangnote lungsim ah thunialna lungsim aguan beh asuak uh hi. Pasian deihna (585) azuite mi navaaklo bangin nuih san uha, Satan khemnate lah lawp takin a saang uh hi. Lawkite tungah Pasian hehna dan atungsak leitung lunggulhna leh mawhna teng mah abawl uh hi.

Pasian thukhamte zuih kul lo hi ci-a hilhte in sawlman’ lohna khaici a tuh uh ahih manin, sawl man’ lohna gah mah at kik ding uh hi. Eite a hong len len Pasian thukham pen paikhia le’ng mihing thukhamte zong a ki awlmawh nawnlo pah ding ahi hi. Bang hang hiam cih leh, Pasian in gamtat hoih lote, ki hazaatnate, zuau gennate, leh kikhemnate a khaam hi. Mihing in ama suahtakna dongkholh hi ci-in tua teng sikcip leh, a thaman dingin Pasian thukham in a khaam tua teng mah a leh-ngah kik zaw ding uh ahi hi. Tua thukham in khaam kei leh kua in mawh ding kihta nawn ding hiam? I neihsa nate mang thang gawp pah ding hi. Mihingte in thatang hat ciam-in a vengte’ nate sut dinga, a thahat pen pen te a hau pen suak mawk ding hi. Mihing nuntakna nangawn kizah zo nawnlo lel ding hi. Innkuan nuntakna a hum, ki teena kamciam zong asianthona bangmah om nawnlo ding hi. A hatzaw pa in a veengte zi a deih gawh naak leh a thatang hat suangin sut ding hi. Thukham 5-na zong a 4-na mah bangin ki paaikhia pah ding hi. Tate in a lungsimnin uh tawh a deih khat a ngah theih nading uh hi peuh leh a nu a pate zong that ngam ding uh hi. Hoih taka ki uk leitung pen guta leh mithat teng kikholna mun suak dinga, lungmuanna, tawl damna, leh nop sakna, cihte khempeuh a vekpi-in leitung ah kimu kha nawnlo ding hi.

Pasian thukham zuih nading pan kapeng zo hi cih thuhilhna in mihing lungsim sung ki ukna teng thaneem sak a, leitung ah mawhna tuiciin hong lut nading kongvang a hongkhia hi. Ki uk theih lohna, vaak thaapna, kihhuai gamtatnate in tui hual bangin I tung ah hong tuum hi. Innkuan sungah Satan in na seem hi. Khristian innkuante tung mah ah zawhna dialkaih ki khai a, phe val val hiau zen hi. Ki een’nate, mawhzonnate, simtatnate, ki nusiatnate, ki demnate, elnate, thuciam siangtho siatsaknate, leh lunggulhnate adingin kamkaih phelkhia in a ki khahkhong uh hi. Biakna thubulphuh leh upnate pan ahi zongin, mihing ki ukna thubulpite pan ahi zongin puuk khin uha a kisia lel ding in a om uh hi. Migilo kheltat pen pen te bang thong a ki khiat ciangin a een’ huai bang liangin piak **(586)** peuh nei-in ki kinbawl mah mah zaw sop hi. A gamtatsia leh a suksiat thute uh ki tangko mai zaw lai hi. Thu ki zakna laite in a gamtatna te uh kim tak-in hong tangko leh lah tua te in mi khemna, guktakna, mithahna peuh a hong hi zel hi. Tua bang ciangin Satan bel a lung dam mah mah lel hi. Gitloh nuam a sate, mi thah nuam a sate, leh a ki deek thei lote’ omziate pen Pasian zahtakte adingin, tua gitlohna te bangci daaih sak ding cih ngaihsutna a pia khanlawh nading ahi hi.

Thukhen mang zumte zong kihhuai gamtatna tawk ki dim hi. Gam ukte zong huai ham in ngah nading leh gualnopna en lah lua uh hi. Ki deeklahnate meii bangin kaai a, Satan in amaute a pumpi in uk khin zo dek ta hi. Thukhente in golhguuk ne-in thu a manlo in thukhen uh hi. Upadi a leente-in zukham-a gualnopna, iiplahna, een’nate pan a kipan a gamtatsia tengin gamta zaw mawk uh hi. “Thutang kihawlkhia a, thuman in hong naih theilo hi. Mihonpite kikhopna munah thuman kizang lo a, thutang tum thei lo hi.” Isa. 59:14.

Rome liatpen hun sungin gitloh gamtatna leh khaa lam khuamialna in a ukcip na ahangin Lai Siangtho a paih khiat man-a piang a kipelh thei lo thaman ahi hi. Biakna suahtakna om-a, Lungdamnathu sun nitang abat na munte ah cik in Pasian a phawk lohna, Pasian thukhamte nialna, gamtat siatna, leh kih huai gamtatna te in ukcip ngei ahi hiam? Tu in Satan in leitungte mai ah Lai Siangtho pen len cip thei nawn lo ahih manin, a nasepna zia dang ah heii ta a hi hi. Lai Siangtho sunga upna susia-in ama deihna bang um sak thei leh, ahih kei leh a Lai Siangtho mah mah susia thei leh, ama deihna bang ngah thei ding hi. Pasian thukham in hong uk nawn lo hi ci-a hilhna tawh mite in thukham hong palsat leh, a thukham a seelcip sak zah mah-in muibun ding hi. Tu in khang masa lai-a mah bang in, pawlpite zangh in a sem leu leu hi. Biakna pawl pawlte in taangpi zaknop loh leh theih loh Lai Siangtho sung thumaante ngai nuam het lo uh hi. A ngahsa uh thu ah tutkho in, aLai Siangtho khiatna manlo tawh alangdo uh a, lung hian (uplah) nading khaici a vawh kawi kawi uh hi. Pope lampialna ahi sih theihlohna leh sih cianga phawk theihna om lai cih upna khawngte pen sikha khemnate bekmah siksan dingin a nei uh hi. Migilote in gawtmunah, si la silo hing-la hinglo in, tawntung daan thuak ding cih thuhilhna in zong **(587)** mi tampite Lai Siangtho a umlah sak tuam hi. Pasian thukham li-na mite a ki hilh ciangin a ni 7 ni Sabbath zat nading thu tawh hong kizom hi. Deih lo-a a zuih noploh uh thu ahih manin, a paih khiat theih nading un thukham in hong uk nawn lo hi ci-in aki hilh ngiau mawk uh hi. Tua hangin Sabbath leh thukham paikhia khawm uh hi. Sabbath puah kikna hong om ciangin thukham li-na zuih ding pelh theih nading hanciamna leitung bupin hong lawh ding hi. Biakna makaite in Pasian phawk loh nading, sikhathu up nading, leh Pasian thukham siangtho huatsah nading kong a hong uh hi. Tu lai Khristian lak-a om gamtat gitlohna teng zong tua makaite hang ahih man in amau ki ngawh kik ding hi.

Hih te pawl in mawhna gamtatsia akhanna pen “Khristian sabbath” acih pong hel uh Sunday akithusim loh man hi ci uh hi. Zawhthawh sawlna tawh tua ni aki tan sak ciangin mihing lungsim ong piangthak in gitlohna teng ong kiam ding hi ci zaw sop uh hi. Hih thu pen Sabbath maan a kinak hilh pen na mun America mah ah ki nak sawl pen pah leu leu hi. Hih Sunday tanna ding aana tawh a sawl uh ciangin mite thupi sim bel ahi lungsim puahphat nading ki deek ki daamna leh cidamna lam nasep a paulap uh hi. Mipite lawp theih pen pen dinga naseem ka hi uh hi, hih thu a hong saang nuam lo te pen ki deek ki daamna leh cidamna gal ahi uh hi, ci nong deep sam uh hi. Tua nasepna ah thuhoih ahi kideek kidaamna a ki hel tei hangin a thupi zaw-in ci le’ng lampial dinga sawlna bulpi hi zaw mawk hi. Guu pen an limci tawh I hel hangin guu a hihna kheel tuan lo hi. Tham loin a theilote in guu tawh ki hel an ne hiau mawk ding uh ahih manin a lau huai mah mah lai hi. Tua banga mite deih theih nate leh a khial na khat gawm-a sepna se zen pen Satan ngimna a hi hi. Sunday nasepna **(588)** makaite in mite kisapna lian pen khat ahi cidamna thu tawh hong gawm ciangin Lai Siangtho sung thu tawh zong a kituak ding mah a bang hi. Ahih hangin Pasian thukham tawh a ki lehbulh khat tawh hel hiau se mawk uh ahih manin Pasian nasem tak takte pen amau tawh a kipawl thei lo uh a hi hi. Mihing bawltawm thukhun zuih theih nadinga Pasian thukham paih khiatna in pau lap tuam-tuam a neih hangin aki dikzun theingeilo thu ahi hi.

Lamkhial thu lian mah mah nam nih zangh in Satan in mite a khem hi. Tuate in, Khaa sitheilo hi cih upna leh Sunday tanna thu ahi hi. Amasa pen in Khaa sitheilo cih upna a kip sak nadingin sikha hopihna tawh pan in, a Sunday nipi a zatna in Rome tawh kilemna ding lampi a zik khol ahi lel hi. Sikha hopihna pom ding in America-a Protestantte in ki lamdanna kuamthukpi kantan-in a khut hong zam masa pen ding uh hi. Tua khit in Rome vangliatna tawh khut hong kileen ding uh hi. Tua khit ciangin hih pawl thumte thuzawhna tawh United States (America gam) in Romete khekhap tawn in, pianpih gogil ahi biakna suahtakna hong sikcip ding uh hi.

Sikha thu upna pen tu hun Khristian upna tawh kinak zop mah mah ta ahih manin tua sunga a thaangsiahna mah ah mi tam awk zo zaw pah ding hi. Satan mah mah zong tu hun omzia in hong om hi. Amah in khuavak tawh kipawl vantung mite bangin kilak ding hi. Sikha nasemte zangh-in na lamdangte bawl dinga, cina te dam sak ding uh hi. Nial theih loh na lamdangte tawh nasem ding uh hi. Tua khaate in Lai Siangtho ka um uh a pawlpi zong ka zahtak uh hi ci ding uh hi. Tua ahih manin amau nasepna pen Pasian sep vangliatna bangin ki mu ding hi.

Khristian ka hi aci te leh Pasian abia him him lo te ki kal ah ki lamdanna bang mah om lo a, khen tel hak mah mah ta hi. Pawlpi mite in leitungte deihte deih ve uh a, amaute tawh kipawl uh hi. Satan in zong sikha nasepna athakhauh sak nadingin tua bangin amaute gawm in pawl khat a suah ahi hi. Papist pawlte pen nalamdang bawlna tawh pawlpi maan hi aci dente uh ahih manin, tua na lamdangte tawh a khem baih mah mah ding hi pah lel uh hi. Protestantte zong thumaan paikhia khin mawk uh ahih manin hong lut pah lel ve ve ding uh hi. Rome pawlte, Protestantte, leh leitungte, a thum un Pasian thuzui bangkeek in hong om ding uh hi. Tua teng ki gawm amuh uh caingin leitung bup kikhel-in, sawtveipi ki lam-en kumtul maan’na hong piangsak ding kipawlna hi ci ding uh hi.

**(589)** Sikha nasepna zangh-in Satan pen mite thupha piapa bangin hong kilang dinga, mite natna te damsak in, upna thak biakna hoih zaw a hong puak bangin ki gen ding hi. Ahih hangin tua nasep pen mite suk siatna ahi zaw gige hi. Ama mawhzolna sungah mihing tampi kisia hi. Ki kep lahna in thu theihna kiam sak ahih manin, khuaval zulhtatna, ki elna, khangsak in sisan naisan kisuahna in zui pah hi. Satan in ngonghtatna nuam sa ahih manin, a thuakte in gitlohna, sisan luanna banah a tawntung maiman nadingin, a sia pen pen dong sem dingin mite lungsim a hansuah hi. Pasian nilian ni-a ding kigin kholhna lungsim neilo in a heikhiat theih nadingin, mi nam khat leh nam khat sutuah taw holh in akido sak den hi.

A kiging khol lo khaa te ama ansaal sunga a sen’ theih nadingin Satan in na bulpite (elements) zong zangh-in na seem hi. Amah in Pasian bawlnate pianzia bulte a thei hi. A siamna leh a theihna Pasian in aphal zah zah siit loin pianpih nate tungtawn in zong na a sem hi. Job bawl siat theih nading thu angah ciangin nawh sa tak-in a gangualte, a naseemte, a innte, leh a tate, Pasian piansaksa nate zang-in tawm vei sungin abanban in a sukmai mang sak hi. A susia nuampa’ vaangliatna tawh kipelh nadingin Pasian in a mite dal dal in, hum hum zaw napi Khristian bup in Pasian thukham a hua uh hi. Topa in a gensa bang mah in A thukham a langdote leh mi dang hilh-a a langdo sak te a daalna thupha leitung pan in dok khia ta ding hi. Pasian huut tang tuamte lo peuh mah Satan in ukcip pah hi. Ama ngimna a picin zawk theih nadingin pawlkhatte bang daupai sak-in a lawh cing sak hi. Midangte buai sak-in gimna hong pia pen Pasian hi ci-a up theih nadingin mite a makaih hi.

Natnate a dam sak zato mangpipa bangin mite lak ah kilang vial zen a, ahih hangin khuapi pawl khat a bei mang sak dongin natna leh buaina a piangsak kawi kawi hi. Tu in zong amah pen kicing lah liang-in na a seem seem a hi hi. Leitung tuitungah tuahsiatna piang sak a, patau kaangmei nasia te, huihpi le **(590)** piingpei te, gialpi kia te, khuasia kipeite, tui leet vuh cipna te, tui hual te, leh ziin liinnate, mun tuam tuam ah a bawl kawi kawi hi. Satan a vangliatna tawh kheltat siamna nam tul bang zangh-in tuahsiatna akhelno no apiang sak hi. Khaici min ta an laak ding hun lin lian laitak khawng suksiat sak hiau mawk-a kialpi in a nungzui pah hi. Huih lak ah sihna guu khah a, nat gualtaai in mi a tul lom lom-in a sisak hi. Tua bang thuaksiatnate pen ki nawh seemseem in hong ci mawh sak seemseem lai ding hi. Mihing leh ganhing te hong susia ding hi. “Leitung in dahna tawh kidima, vulcip ta hi”, “mi kiphasakte…tha zawm ta hi. Leitung in a tunga teengte nuai ah a niin gawp hi. Tua pen amau in thukhamte palsat-in thuciamte khek uh a, tawntung thuciamna a suksiat bang uh a hi hi.” Isa. 24: 4, 5.

Tua hun ciangin mikhem mangpa in, ama bawl thuaksiatna teng pen Pasian biate hanga hong tung hi ci in mite a umsak ding hi. Pasian thukham zuite hang in vantung heh in, tua buainate hong tung hi, ci in leh-ngawh ding uh hi. Sunday nipi a palsat man-un Pasian hehsak uh hi ci ding uh hi. Tu-a gimnate pen Sunday nipi palsatna tawh Pasian kilangdo ahih mana hong piang ahi hi. Sunday aana hial-a I tan sak kei leh daai ngei lo ding hi, ci zaw lai ding uh hi. Thukham nambat li-na a zuite in Sunday zahtak lo uh a, mite gim pia-in Pasian thupha saang sak theilo uh ahih manin khantohna leh picin na ding teng susia uh hi, ci in ngawh ding uh hi. Tua bangin Pasian naseemte lang bawlna pen tanglai-a te mah bangin hong kinei kik ding hi. A paulap uh zong tanglai-a te mah bang hi a, “Ahab in Elijah amuhciangin, Israelte buaisak nang na hi haim? a cih ciangin Israel te buaisak pen kei hi loin nang aki pan napate leh na bawng bup uh a hi uh hi. Topa thukhamte na nusia uh a, Baalim pasian na biakna hang uh a hi hi”, 1 Kumpite 18:17, 18, a cih lai hun bang hi kik ding hi. Lamkhial Israel te inElijah a ngawh zaw sop mawk uhmah bangin mite in ngawh khialhna tawh Pasian mite tung ah nakpi heh in a mudah ding uh hi.

Sikhah hopihna pana piang na lamdang bawlna tawh Mite thu sanga Pasian thu ka mang zaw ding uh hi a ci mite nakpi-in ki langdo ding hi. Sikha tawh a ki thuza zel te in **(591)** amaute pen Pasian kiang pana Sunday nialte tel hilh ding a hong ki sawl hi kici ding uh hi. Pasian thukham zah mah in leitung thukham Upadi zong zuih nading in a hilh a ki sawl bang keek in gen ding uh hi. Leitunga gitlohna pung lua khawngte a lung himawh mah mah bangin kibawl in hong thuum ding uh hi. Biakna makaite teci pan’nate thukim pih-in mihing ginat lohna pen Sunday a thu neu sehna hang uh hi ci ding uh hi. Amau hong puak tecipan’na a na nialte tung ah nakpi heh-in lungso ding uh hi.

Satan in kidona lian vantungah a patcil lai-a a azat ngeina teng mah tu huna Pasian mite a dona nu nung pen ah zong zang suak lai ding hi. Amah in Pasian gam kip nading a hanciam bang keek in ki gen dinga, a simtham tak-in a leh sawn paih nuam a hi hi. Ama nasep gitlohna teng leh sep a sawmnate vantung misiangthote sepna leh hawmna hi ci in ngawh hi. Tua mi khemna nasepzia pen Rome pawlpi sung ah ki zangh ngei zo hi. Amah pen vantung Sawltak in kigen a, Pasian sangin a kilian sak zaw hi. Ahih hangin Pasian thukham te a khek hi. Rome uk hunsunga Lungdamna Thu len tentan-a a sih pih te pen thusia bawlte, Satan tawh ki pawl te hi ci in a leh-ngawh uh hi. Min siat theih nading van nuai siit loin mipi leh amaute mai ah a sia thei pen pen-a dawk dingin hanciam uh a, mi gilo pente hi a ci uh hi. Tua bang teek teek mah zang in tu-in zong hong om kik ding hi. Satan in Pasian thukham zuite a suksiat theih nadingin kumpi thukhun palsatte, Pasian zah tak lo te, kamsiatna hong thuaksakte, cih vi ve-in leh ngawh ding uh hi.

Pasian in bel mihing te sunglam upna leh deihnate aana hial-in nawk sak ngeilo hi. Satah in mite a uk zawh theih nadingin gitlohna zawhthawh bawlna vi ve zangh ding hi. Tua cih kei leh lah uk zo lo mah ding hi. Kihtakna leh launa hang peuh, zawhthawh sawlna zangh in mite sunglam upna lungsim lencip in, amah kibia leh a ut a hi hi. Tua banga a sep theih nadingin biakna lam leh leitung ukna lam thuneite zangh kop hi. Tua ciangin, Pasian thukham sia sak in mihing thukham a ultung sak dingin a zawhthawh bawl sak hi.

Lai Siangtho Sabbath a zahtak mite pen Upadi leh vaihawmna langpangte, **(592)** mihingte kipawlna a susiate, kumpite a buaisakte, Pasian hehsak in leitung buai sakte hi ci-in ki ngawh ding hi. Amaute pen kumpi deihlote ci in ki ngawh ding hi. Biakna Sia seem Pasian thukham a nialte in pulpit panin kumpite thu mang ding hi cih pen pi gen pha se ding uh hi. Thukhen zumte, thu sitna zumte panin PasianThukham zui mite pen ahi lopi-in ki mawhsak ding hi. A kampau malte uh a tuampi in pehtawi in zepsiat sak ding uh hi. A gamtatna khempeuh uh a sia lam lam-a a uang thei pen pen in bulh sak ding uh hi.

Pasian thukham kip den nading tel takin Lai Siangtho sungah a kimu pen Protestantte in nial mawk laklawh uh ahih manin, tua thukham leente gamdaai takin a om lel ding uh a deih lua peuh mah uh hi. Amaute in tua thu ki muh mawh bawl in a mit uh hum uh ahih manin, Khristian khempeuh zuih pope’ nipi a zui nuam lo, sung lam upna ahi biakna suahtakna a kip let tentante bawlsiat nading vaihawmna ah a pawlpih zaw ta uh hi.

Pawlpi leh kumpite lam makai uliante kikop-in mi khempeuh golhguuk hiam zawhthawh bawl hiam tawh-in Sunday tang sak ding uh hi. Pasian thupiakna a let-san ding uh lah om lo mawk ahih ciangin tua bang mite gawt nading upadi hong zangh ding uh hi. Leitung ki ukna kisia lua ahih manin tua in thuman manpha sakna leh itna te a kisia sak hi. A suakta America gam na ngawn ah kumpi te leh thukhun bawl te in mipi pahtak ding a deih man un, mi honpite ngetna leh deihna zui-in Sunday aana hial-a tan’ nading Upadi bawl ding uh hi. Sunglam upna bang zui thei ding suahtakna pen a manpha pen hi a, tua thu ki awlmawh nawn loin aki thusim nawn loh hun hong tung ding hi. A sawt lo-a hong tung ding kidona ah, “Gulpi in numei tung ah heh mah mah a, Pasian thukhamte tham loin Zeisu’ teci pan’na a len numei’ suante lak pan a om laite tawh galdo ding in” (Mang. 12:17) kuan khia hi cih kamsangpa thugen atak tak a hong piang ih mu ding hi.